Að minnsta kosti einn er látinn eftir að fellibylurinn Ída kom inn yfir Louisianaríki Bandaríkjanna í gærkvöldi. Fellibylurinn var talinn sá öflugasti sem skollið hefði á ríkinu frá því að fellibylurinn Katrína gekk á land fyrir nákvæmlega sextán árum síðan. Dregið hefur úr krafti Ídu frá því í gær og er Hann er nú flokkaður sem hitabeltisstormur
Fellibylurinn Ída gekk á land í gærkvöld og mældist vindhraði allt að 66 metrar á sekúndu. Rafmagnslaust er í gjörvallri New Orleans-borg, stærstu borg Louisiana-ríkis. CNN greinir frá því að yfir milljón heimili séu rafmagnslaus í ríkinu og nágrannaríkinu Mississippi. Borgarstjóri New Orleans, Latoya Cantrell, varaði borgarbúa við að yfirgefa öruggt skjól og halda út á götur borgarinnar.
Eftir að Ida gekk á land tók að sljákka í fellibylnum sem nú er flokkaður sem hitabeltisstormur. Vindhraði hefur minnkað nokkuð og mælist nú 27 metrar á sekúndu. Flóðaviðvörun hefur verið gefin út í ríkinu og hefur Bandaríkjaforseti, Joe Biden, veitt fjármunum til neyðaraðstoðar. Öflugur vindur og mikil rigning hefur orðið til þess að flætt hefur inn á heimili fólks, þök hafa rifnað af húsum og fjölmargir íbúar Louisiana bíða björgunar á þökum heimila sinna.
Ljóst er að ekki verður hægt að meta skemmdirnar með öllu fyrr en vind hefur lægt, en útlit er þó fyrir að skemmdirnar séu miklar í ríkinu. Slétt sextán ár voru í gær liðin frá því að fellibylurinn Katrína olli gríðarlegri eyðileggingu og manntjóni í New Orleans. Um 1.800 manns létu þá lífið.
Að minnsta kosti einn er látinn í fellibylnum eftir að tré féll á heimili í Ascension-sýslu nálægt borginni Baton Rouge.
Einn er látinn eftir að fellibylurinn Ída gekk á land í Louisiana í Bandaríkjunum. Dregið hefur úr styrk fellibylsins.